Den lille by Østervrå på 1.300 indbyggere er stolte af deres bysbarn Joakim Mæhle, der har brilleret med sin indsats under EM. Så stolte, at byskiltet har fået et ekstra lag med et alternativt navn: ”Mæhlesby”. Det dukkede op efter lørdagens sejr over Tjekkiet, og ingen i byen har villet pille det ned. Nu viser det sig, at det er to yngre fodboldentusiaster, der står bag udsmykningen: - Vi ville gerne ned og se fodbold på storskærm, og så fik vi lavet sådan et, så vi også kan bidrage lidt til den gode stemning og alt det, man har fået stablet på bene i byen, så vi kan støtte landsholdet og Joakim Mæhle, siger Jens Carlsen, far til de to piger. - Det er jo megafedt, når der i så lille en by er så stor en fodboldspiller, stemmer Liva Skovbo Carlsen i. Nyt selfie-spot Skiltet er blevet et populært selfie-spot for besøgende, og spørger man byens beboere, så skal det have lov til at blive, til EM er slut. - Det lader folk hænge. Især nu hvor vi har fundet ud af, at det er to piger, der har lavet det, siger Karsten Dahl Høyrup, næstformand for og Østervrå Handel- & Erhvervsforening. - Det er godt opsummeret af et barn med den hype, der er omkring byen. Det er jo Joakim Mæhles by, så det bliver selvfølgelig til Mæhlesby, siger Karsten Dahl Høyrup. Storskærmsarrangement med EM-kampene har også trukket deltagere til fra nær og fjern til Østervrå Stadion. I lørdags var der familier helt fra Århus og Sydfyn, der tog turen til Østervrå for at mærke EM-stemningen. Familien Skovbo Carlsen var også taget fra Hjørring for at deltage i den gode stemning i faren Jens Carlsens hjemby. Østervrå på landkortet Joakim Mæle har været på mange fodboldkommentatorers læber på grund af sit boldspil under EM, hvor han er noteret for to scoringer og flere målgivende afleveringer. Lørdagens kamp var ingen undtagelse. Og i Østervrå – eller Mæhlesby om man vil – har man kunnet mærke interessen med tilrejsende journalister fra udlandet og glødende telefoner hos byens boldklub. Storskærmsarrangementerne med EM-kampene har også trukket deltagere til fra nær og fjern til Østervrå Stadion. I lørdags var der familier helt fra Århus og Sydfyn, der tog turen til Østervrå for at mærke EM-stemningen. - De havde taget turen til Østervrå, fordi det var dårligt vejr hos dem, og de havde hørt om stemningen og storskærmen i byen, siger Karsten Dahl Høyrup, der har stadionet klar igen på onsdag, når Danmark spiller EM-finale mod England. - Vi håber at kunne "Mæhle" alt udsolgt igen til kampen, siger Karsten Dahl Høyrup.
Flækken i Nordjylland er blevet kendt for sin vilde fodboldstemning. Nu har byskiltet også fået en tur.